cyanic-selkie/wikianc huggingface dataset:
Ανόρθωση Αμμοχώστου (ποδόσφαιρο)
Περίοδος 1934-1939
Την περίοδο 1934-35 διεξήχθη το πρώτο επίσημο παγκύπριο πρωτάθλημα. Η Ανόρθωση συμμετείχε στο πρωτάθλημα. Ως έδρα χρησιμοποιούσε το στάδιο ΓΣΕ. Η Ανόρθωση τερμάτισε στην πέμπτη θέση. Στο κύπελλο Κύπρου 1934-35 έφτασε μέχρι τα ημιτελικά, όπου αποκλείστηκε από τον Τραστ. Την περίοδο 1935-36 τερμάτισε στην 7η και προτελευταία θέση Την περίοδο 1936-37 τερμάτισε στην τελευταία θέση του πρωταθλήματος. Το 1937 ο σύλλογος ανέστειλε τη λειτουργία του ποδοσφαιρικού τμήματος της λόγω οικονομικών δυσκολιών και διεγράφη από τη δύναμη της ΚΟΠ.
Άνι
Στην Ετρουσκική μυθολογία, ο Άνι είναι θεός του ουρανού. Χαρακτηρίζεται πως κατοικεί στον υψηλότερο ουρανό και μερικές φορές απεικονίζεται με δύο πρόσωπα, πιθανώς ισοδυναμώντας με τον Ακκαδικό θεό Άνου και το Ρωμαϊκό θεό Ιανό.
Ανόρθωση Αμμοχώστου (ποδόσφαιρο)
Δεκαετία 1940-1949
Το 1945 ο σύλλογος προχώρησε στην επανασύσταση της ποδοσφαιρικής του ομάδας. Το 1937 που η ποδοσφαιρική ομάδα διαλύθηκε, οι ποδοσφαιριστές της εντάχθηκαν σε άλλες ομάδες, κυρίως στον Πεζοπορικό και την ΕΠΑ. Επίσης, σε αυτή την περίοδο το στάδιο ΓΣΕ παρέμεινε κλειστό από τον αγγλικό στρατό. Το 1945 αρκετοί από τους παλαιούς ποδοσφαιριστές της ομάδας επανέκαμψαν ενώ στο δυναμικό της ομάδας εντάχθηκαν και νέοι ποδοσφαιριστές. Η Ανόρθωση εντάχθηκε στο πρωτάθλημα Β΄ κατηγορίας 1945-46. Την εποχή εκείνη στο πρωτάθλημα Β΄ κατηγορίας συμμετείχαν και αναπληρωματικές ομάδες των ομάδων της Α΄ κατηγορίας. Σε διπλά παιχνίδια για την ανάδειξη του πρωταθλητή η Ανόρθωση αντιμετώπισε τη Β΄ ομάδα του ΑΠΟΕΛ. Στον πρώτο αγώνα ο ΑΠΟΕΛ κέρδισε με 5-3 ενώ ο δεύτερο τελείωσε ισόπαλος 1-1. Η Β΄ ομάδα του ΑΠΟΕΛ κατάκτησε το πρωτάθλημα, ωστόσο στην Α΄ κατηγορία προβιβάστηκε η Ανόρθωση επειδή δεν επιτρεπόταν να εκπροσωπηθεί στο πρωτάθλημα ο ΑΠΟΕΛ με δύο ομάδες. Επιπλέον, η ΚΟΠ αποφάσισε τον προβιβασμό της Ανόρθωσης γιατί δεν υπήρχε άλλη ομάδα Α΄ κατηγορίας από την πόλη της Αμμοχώστου.
Άνι
Στην Αιγυπτιακή μυθολογία, ο Άνι είναι μια σκοτεινή θεότητα του φεγγαριού της Αιγύπτου η οποία λατρευόταν κατά την ενοποίηση της Αιγύπτου π. 3000 π.Χ. Η σύζυγος και σύντροφός του είναι η θεά Ανίτ. Χαρακτηρίζεται πως κατοικεί στον υψηλότερο ουρανό.
Παραπομπές
Κατηγορία:Ετρουσκική μυθολογία
Ανόρθωση Αμμοχώστου (ποδόσφαιρο)
Δεκαετία 1940-1949
Στο κύπελλο Κύπρου 1946-47 έφτασε μέχρι τον τελικό, όπου έχασε το τρόπαιο από τον ΑΠΟΕΛ με 4-1.
Το 1947 η Ανόρθωση, η ΕΠΑ και ο Πεζοπορικός ζήτησαν καταστατική αλλαγή με κύριο αίτημα την εκ περιτροπής προεδρία της ΚΟΠ σε όλες τις πόλεις. Οι ομάδες αυτές έθεσαν το αίτημα αυτό ζητώντας ισότιμη μεταχείριση αφού θεωρούσαν ότι οι ομάδες της Λευκωσίας (στην οποία έδρευε η ΚΟΠ) και κυρίως ο ΑΠΟΕΛ τύγχαναν την εύνοια της ΚΟΠ. Το αίτημα συζητήθηκε σε γενική συνέλευση της ομοσπονδίας στις 27 Αυγούστου 1947, αλλά υπέρ της πρότασης αυτής ψήφισαν μόνοι οι τρεις αυτές ομάδες. Μετά από αυτό το αποτέλεσμα, οι τρεις ομάδες αποχώρησαν από την ΚΟΠ και δημιούργησαν δική του ομοσπονδία, την «Ποδοσφαιρική Αθλητική Ομοσπονδία Κύπρου» (ΠΑΟΚ), με έδρα τη Λάρνακα. Στην ομοσπονδία αυτή εντάχθηκαν άλλα πέντε σωματεία (ΑΜΟΛ Λεμεσού, Τουρκική Λέσχη Λάρνακας, Τουρκική Λέσχη Αμμοχώστου, η Τουρκ Ουτζιού της Αμμοχώστου και η Τουρκική Αθλητική Εστία Τσετίν Καγιά της Λευκωσίας). Μεταξύ των δύο ομοσπονδιών επικράτησε κλίμα συγκρουσιακό. Η διαμάχη τερματίστηκε με την πάροδο ενός χρόνου όταν η ΠΑΟΚ διαλύθηκε και τα τρία σωματεία (Ανόρθωση, ΕΠΑ, Πεζοπορικός,) επανεντάχθηκαν το φθινόπωρο του 1948 στην ΚΟΠ.
Στο πρωτάθλημα η Ανόρθωση τερμάτισε στη δεύτερη θέση ενώ στο κύπελλο Κύπρου 1948-49 έφτασε μέχρι τον τελικό και κατάκτησε το τρόπαιο για πρώτη φορά στην ιστορία της. Ο τελικός διεξήχθη στις 3 Απριλίου 1949 στο παλιό Γ.Σ.Π.. Ο ΑΠΟΕΛ προηγείτο με 3-2 μέχρι το 87΄ λεπτό, όταν το παιχνίδι διακόπηκε λόγω επεισοδίων μεταξύ των ποδοσφαιριστών και μεταξύ των φιλάθλων. Το παιχνίδι επαναλήφθηκε στις 19 Ιουνίου 1949 στο ίδιο γήπεδο με την Ανόρθωση να κερδίζει 3-0 και να κατακτά το πρώτο της κύπελλο.
Δεκαετία 1950-1959
Η περίοδο 1949-50 είναι ιστορική για την Ανόρθωση καθώς κατακτά το πρώτο της πρωτάθλημα. Παράλληλα συμμετέχει και στον τελικό του κυπέλλου Κύπρου. Αντίπαλος ήταν η Ε.Π.Α. Λάρνακας, η οποία είχε τερματίσει στη 2η θέση του πρωταθλήματος, ένα βαθμό λιγότερο από την Ανόρθωση. Στον τελικό η Ανόρθωση προηγείτο μέχρι και τα τελευταία λεπτά όταν η ΕΠΑ κέρδισε πέναλτι. Η πρώτη εκτέλεση ήταν επιτυχής αλλά ο διαιτητής διέταξε επανάληψη. Η δεύτερη εκτέλεση ήταν αποτυχημένη και οπαδοί της ΕΠΑ εισέβαλαν στον αγωνιστικό χώρο με αποτέλεσμα ο αγώνας να διακοπεί. Η ΚΟΠ αποφάσισε επανάληψη και στον επαναληπτικό η ΕΠΑ κέρδισε με 2-1. Η Ανόρθωση θεώρησε ότι αδικήθηκε καθώς η ΚΟΠ δεν έπρεπε να ορίσει επανάληψη καθώς ο αγώνας διακόπηκε εξ υπαιτιότητας της αντίπαλης ομάδας.
Τα επόμενα χρόνια η Ανόρθωση δεν διεκδίκησε το πρωτάθλημα ενώ στο κύπελλο έφτανε μέχρι τα ημιτελικά. Από την περίοδο 1956-57, όμως, η πορεία της ομάδας ήταν απόλυτα επιτυχημένη. Σε διάστημα 7 χρόνων κατέκτησε 5 πρωταθλήματα και 3 κύπελλα. Αρχικά κατέκτησε αήττητη το πρωτάθλημα την περίοδο 1956-57, επαναλαμβάνοντας την επιτυχίας της την περίοδο 1957-58. Την περίοδο 1958-59 δεν διεξήχθη πρωτάθλημα λόγω της κατάστασης που επικρατούσε στο νησί (απελευθερωτικός αγώνας). Έγινε όμως κύπελλο με την Ανόρθωση να κατακτά το τρόπαιο. Στον τελικό αντιμετώπισε την ΑΕΛ την οποία κέρδισε με 1-0.
Δεκαετία 1960-1969
Την περίοδο 1959-60 η Ανόρθωση κατακτά το τρίτο συνεχόμενο πρωτάθλημα της και το τέταρτο συνολικά. Την επόμενη περίοδο τερματίζει στη δεύτερη θέση. Την περίοδο 1961-62 κατακτά το πέμπτο της πρωτάθλημα και για πρώτη φορά επιτυγχάνει και το νταμπλ καθώς κατακτά και το κύπελλο Κύπρου. Στον τελικό αντιμετώπισε τον Ολυμπιακό Λευκωσίας τον οποίο κέρδισε με 5-2. Το 1962 απονεμήθηκε στην ομάδα ο τίτλος της Ασπίδας Πάκκου χωρίς αγώνα, επειδή είχε κατακτήσει πρωτάθλημα και κύπελλο την προηγούμενη χρονιά. Δεν ίσχυε ο κανόνας συμμετοχής του φιναλίστ του κυπέλλου.
Παρόμοιο ήταν το σκηνικό και την επόμενη περίοδο με την Ανόρθωση να κατακτά το έκτο πρωτάθλημα της και να συμμετέχει στον τελικό του κυπέλλου. Αυτή τη φορά έχασε το τρόπαιο από τον ΑΠΟΕΛ. Ο πρώτος αγώνας έληξε ισόπαλος 2-2 και στον επαναληπτικό η ομάδα της Αμμοχώστου έχασε με 1-0. Οι δύο ομάδες αναμετρήθηκαν και στον αγώνα για την κατάκτηση της Ασπίδας Πάκκου πριν από την έναρξη της επόμενης περιόδου, με τον ΑΠΟΕΛ να κερδίζει με 1-0.
Την περίοδο 1963-64 τo πρωτάθλημα διακόπηκε τον Δεκέμβριο του 1963 λόγω των διακοινοτικών ταραχών και δεν συνεχίστηκε ποτέ. Στο κύπελλο Κύπρου η Ανόρθωση κατέκτησε το τρόπαιο κερδίζοντας στον τελικό τον ΑΠΟΕΛ με 3-0.
Τα επόμενα χρόνια της δεκαετίας 1960-1969 η Ανόρθωση δεν διεκδίκησε κάποιο τίτλο, με εξαίρεση το πρωτάθλημα της περιόδου 1966-67, στο οποίο τερμάτισε τελικά στην τρίτη θέση, ένα βαθμό πίσω από τις δύο πρώτες θέσεις.
Δεκαετία 1970-1979
Τη δεκαετία 1970-1979 η Ανόρθωση δεν διεκδίκησε το πρωτάθλημα σε καμιά από τις περιόδους. Κατάφερε ωστόσο να κατακτήσει ένα κύπελλο την περίοδο 1974-75.
Η τραγικότερη ημέρα στην ιστορία του σωματείου [εκτος απο την ανατιναξη του συλλογικου κτηριου απο τους Αγγλους το 1959], καταγράφεται στις 14 Αυγούστου 1974, με την κατάληψη της Αμμοχώστου από τα τουρκικά στρατεύματα μετά την τουρκική εισβολή στην Κύπρο, γεγονός που κατέστησε το σωματείο προσφυγικό. Οι φίλαθλοι και οι ποδοσφαιριστές του σωματείου διασκορπίστηκαν σε όλες τις ελεύθερες περιοχές της Κύπρου. Η Ανόρθωση επαναδραστηριοποιήθηκε στις ελεύθερες περιοχές με προσωρινή βάση τη Λάρνακα. Παρ' όλες τις δυσκολίες που συνάντησε η ομάδα στο πρωτάθλημα 1974-75 κατάφερε να τερματίσει στην έκτη θέση. Επιπρόσθετα, έφτασε μέχρι τον τελικό του κυπέλλου Κύπρου και κατάφερε να κατακτήσει το τρόπαιο κερδίζοντας με 3-2 την Ένωσις Νέων Παραλιμνίου.
1: Η Ανόρθωση κέρδισε 45 βαθμούς, αλλά τιμωρήθηκε με αφαίρεση 1 βαθμού και έτσι στην τελική βαθμολογία αναγράφονται 44 βαθμοί.
Δεκαετία 1980-1989
Τη δεκαετία 1980-1989 η Ανόρθωση δεν κατέκτησε κάποιο τίτλο. Η περίοδος 1981-82 ήταν η χειρότερη στην ιστορία της, κινδυνεύοντας ακόμη και με υποβιβασμό. Τελικά τερμάτισε στην 9η θέση. Ακολούθως, διεκδίκησε δύο φορές το πρωτάθλημα. Την περίοδο 1982-83 τερμάτισε στη δεύτερη θέση, με τρεις βαθμούς λιγότερους από την πρωταθλήτρια Ομόνοια. Την περίοδο 1984-85 διεκδίκησε μέχρι ενός σημείου το πρωτάθλημα, αλλά προς το τέλος του πρωταθλήματος υποχώρησε τερματίζοντας τελικά στην τρίτη θέση. Στο κύπελλο Κύπρου κατάφερε μόνο μια φορά να φτάσει στα ημιτελικά, την περίοδο 1982-83, όπου αποκλείστηκε από την Ομόνοια.
Δεκαετία 1990-1999
Τη δεκαετία 1990-1999 η Ανόρθωση επανέρχεται στις κατακτήσεις τίτλων και γίνεται μια από τις μόνιμες διεκδικήτριες του πρωταθλήματος. Την περίοδο 1990-91 η Ανόρθωση τερμάτισε στη δεύτερη θέση, μένοντας τρεις βαθμούς πίσω από τον πρώτο Απόλλωνα. Στην ίδια θέση τερμάτισε και την περίοδο 1991-92, μένοντας δύο βαθμούς πίσω από τον πρώτο ΑΠΟΕΛ. Στη δεύτερη θέση τερμάτισε και την περίοδο 1993-94, μένοντας και πάλι δύο βαθμούς πίσω από τον πρώτο Απόλλωνα. Την ίδια περίοδο συμμετείχε στον τελικό του κυπέλλου Κύπρου, όπου έχασε το τρόπαιο από την Ομόνοια με 1-0.
Μετά από 32 χρόνια, την περίοδο 1994-95, η Ανόρθωση κατακτά και πάλι το πρωτάθλημα, το έβδομο της ιστορίας της. Στην έναρξη της περιόδου 1995-96, στην οποία η Ανόρθωση κατέκτησε τη δεύτερη θέση, η ομάδα διεκδίκησε την Ασπίδα ΚΟΠ μετά από 32 χρόνια. Αντίπαλος ήταν ο ΑΠΟΕΛ. Ο κανονικός αγώνας έληξε 1-1 με την Ανόρθωση να κερδίσει το τρόπαιο στα πέναλτι (5-4).
Τα επόμενα τέσσερα χρόνια η Ανόρθωση ήταν η μόνιμη πρωταθλήτρια Κύπρου. Πρόεδρος της ομάδας την περίοδο αυτή ήταν ο Κίκης Κωνσταντίνου και προπονητής ο Ντούσαν Μιτόσεβιτς. Αρχικά κατέκτησε το πρωτάθλημα της περιόδου 1996-97. Στον αγώνα για την Ασπίδα της ΚΟΠ το 1997 έχασε από τον ΑΠΟΕΛ με 2-1. Την περίοδο 1997-98 πέτυχε το δεύτερο νταμπλ της ιστορία της καθώς κατέκτησε πρωτάθλημα και κύπελλο. Στον τελικό αντιμετώπισε τον Απόλλωνα, τον οποίο κέρδισε με 3-1. Την ίδια ομάδα αντιμετώπισε και στον αγώνα για την Ασπίδα της ΚΟΠ το 1998, κερδίζοντας με 4-1.
Ακολούθησε η κατάκτηση του πρωταθλήματος της περιόδου 1998-99, του δέκατου στην ιστορία της ομάδας. Η Ανόρθωση ισοβάθμησε στην κορυφή με την Ομόνοια, αλλά υπερτερούσε στη διαφορά τερμάτων. Μάλιστα, η ομάδα πέτυχε 95 τέρματα τα οποία είναι ρεκόρ όλων των εποχών στην Α΄ κατηγορία. Επιπρόσθετα, συμμετείχε και στον τελικό του κυπέλλου Κύπρου, χάνοντας το τρόπαιο με 2-0 από τον ΑΠΟΕΛ.
Δεκαετία 2000-2009
Στις αρχές της περιόδου 1999-00 κατέκτησε την Ασπίδα ΚΟΠ κερδίζοντας τον ΑΠΟΕΛ με 2-0. Ακολούθως, η Ανόρθωση κατακτά το τέταρτο συνεχόμενο πρωτάθλημα της και ενδέκατο συνολικά. Το 2000 συμμετέχει για 4η συνεχόμενη χρονιά στον αγώνα για την Ασπίδα ΚΟΠ, κατακτώντας το τρόπαιο νικώντας την Ομόνοια με 1-0. Την περίοδο 2001-02 τερμάτισε στη δεύτερη θέση, ένα βαθμό πίσω από τον πρώτο ΑΠΟΕΛ. Στο κύπελλο Κύπρου 2001-02 κατέκτησε το τρόπαιο κερδίζοντας στον τελικό τον Εθνικό Άχνας με 1-0. Ως κυπελλούχος, συμμετείχε στον αγώνα για την κατάκτηση της Ασπίδας της ΚΟΠ το 2002 χάνοντας με 4-2 από τον ΑΠΟΕΛ. Τη δεύτερη θέση κατέκτησε και την περίοδο 2002-03, μένοντας ένα βαθμό πίσω από την πρώτη Ομόνοια. Κατάφερε και πάλι να κατακτήσει το κύπελλο Κύπρου κερδίζοντας στον τελικό την ΑΕΛ με 5-3 στα πέναλτι (κανονικός αγώνας 0-0). Ως κυπελλούχος, συμμετείχε στον αγώνα για την κατάκτηση της Ασπίδας της ΚΟΠ το 2003 χάνοντας με 3-2 από την Ομόνοια.
Το 2004 προπονητής της ομάδας αναλαμβάνει ο ποδοσφαιριστής της Τιμούρ Κετσπάγια, ο οποίος περέμεινε στη θέση αυτή μέχρι το 2009, οδηγώντας την ομάδα σε τίτλους και στη μεγαλύτερη επιτυχία στην ιστορία της, τη συμμετοχή στους ομίλους του Τσιάμπιονς Λιγκ.
Την περίοδο 2004-05 η Ανόρθωση κατακτά και πάλι το πρωτάθλημα. Στον αγώνα για την Ασπίδα ΚΟΠ το 2005 χάνει στα πέναλτι από την Ομόνοια. Στο κύπελλο Κύπρου 2006-07 κατακτά και πάλι το τρόπαιο κερδίζοντας στον τελικό την Ομόνοια με 3-2. Στον αγώνα για την Ασπίδα ΚΟΠ το 2007 κερδίζει τον ΑΠΟΕΛ με 2-1. Την περίοδο 2007-08 κατακτά αήττητη το 13ο πρωτάθλημα της ενώ φτάνει και στον τελικό του κυπέλλου, όπου χάνει το τρόπαιο από τον ΑΠΟΕΛ με 2-0. Οι δύο ομάδες αναμετριούνται και στον αγώνα για την κατάκτηση της Ασπίδας ΚΟΠ το 2008, με τον ΑΠΟΕΛ να κερδίζει με 1-0.
Το καλοκαίρι του 2008 γράφει την πιο ένδοξη σελίδα στην ιστορία της καθώς γίνεται η πρώτη κυπριακή ομάδα που προκρίνεται σε ομίλους ευρωπαϊκής διοργάνωσης. Προκρίθηκε στους ομίλους του Τσιάμπιονς Λιγκ 2008-09 αφότου απέκλεισε τον Ολυμπιακός Πειραιώς. Επιπλέον, διεκδίκησε την πρόκριση μέσα από τον όμιλο της μέχρι και την τελευταία αγωνιστική. Κατόρθωσε να πετύχει σημαντικά αποτελέσματα κερδίζοντας εντός έδρας 3-1 τον Παναθηναϊκός ενώ έφερε δύο ισοπαλίες με τη Βέρντερ Βρέμης και μία εντός έδρας ισοπαλία με την Ίντερ.
1Στον αγώνα Ανόρθωση-Απόλλωνας οπαδοί των δύο ομάδων προκάλεσαν επεισόδια, το παιχνίδι διεκόπηκε και τιμωρήθηκαν και οι δύο ομάδες με μηδενισμό.
Δεκαετία 2010-2019
Τα πρώτα χρόνια της δεκαετίας 2010-2019 η Ανόρθωση ταλανιζόταν από οικονομικά προβλήματα. Τις πρώτες περιόδους δεν διεκδίκησε το πρωτάθλημα αλλά τερμάτιζε στις πρώτες θέσεις της βαθμολογίας. Την περίοδο 2012-13 διεκδίκησε το πρωτάθλημα. Μέχρι την 20η αγωνιστική του πρωταθλήματος ήταν στην πρώτη θέση προπορευόταν με διαφορά έξι βαθμών από τις υπόλοιπες ομάδες. Ωστόσο, η ομάδα έφερε πολλά ανεπιτυχή αποτελέσματα και τελικά περιορίστηκε στη δεύτερη θέση. Την περίοδο 2013-14 η ομάδα για πρώτη φορά μετά από 24 χρόνια, τερμάτισε κάτω από την 5η θέση. Τις περιόδους 2014-15 και 2015-16 τερμάτισε στην πέμπτη θέση. Την περίοδο 2016-17 τερμάτισε στην έκτη θέση. Την περίοδο 2017-18 τερμάτισε στην τρίτη θέση του βαθμολογικού πίνακα.
1: Η Ανόρθωση κέρδισε 47 βαθμούς, αλλά τιμωρήθηκε με αφαίρεση 6 βαθμών.
Συνολικά στατιστικά στην Α΄ κατηγορία
Ο πίνακας που ακολουθεί παρουσιάζει τη συνολική πορεία της Ανόρθωσης στο πρωτάθλημα Α΄ κατηγορίας από την περίοδο 1934-35 έως και την περίοδο 2018-19. Η βαθμολογία είναι το άθροισμα της πραγματικής βαθμολογίας κάθε περιόδου, ανεξάρτητα από το σύστημα βαθμολόγησης. Χρησιμοποιώντας το σύγχρονο σύστημα βαθμολόγησης (νίκη=3 βαθμοί, ισοπαλία=1 βαθμός, ήττα:0 βαθμοί) οι βαθμοί που εξασφαλίζει είναι 3182. Η περίοδος 1963-64, στην οποία το πρωτάθλημα διακόπηκε, δεν συμπεριλαμβάνεται.
Συμμετοχές ανά κατηγορία
Ο πίνακας που ακολουθεί παρουσιάζει τις συμμετοχές της ομάδας ανά εθνική κατηγορία του Συστήματος ποδοσφαιρικών πρωταθλημάτων Κύπρου έως την περίοδο 2019-20 καθώς και στις διοργανώσεις κυπέλλου έως και την περίοδο 2018-19.
Αγώνες για Super Cup
Η Ανόρθωση έχει κατακτήσει 6 φορές τo Super Cup (Ασπίδα Πάκκου/ΚΟΠ). Συνολικά έχει διεκδικήσει 13 φορές το τρόπαιο. Ο πίνακας που ακολουθεί παρουσιάζει τους αγώνες για την κατάκτηση του Super Cup στους οποίους συμμετείχε η Ανόρθωση.
Έδρα
Έδρα της Ανόρθωσης είναι τυπικά το Στάδιο ΓΣΕ (ΓΣ Ευαγόρας) στην Αμμόχωστο, το οποίο όμως δεν είναι δυνατό να χρησιμοποιηθεί μετά την τουρκική εισβολή στην Κύπρο το 1974. Από το 1974 μέχρι το 1986 η Ανόρθωση χρησιμοποίησε τα στάδια παλαιό ΓΣΖ και Νέο ΓΣΖ στη Λάρνακα, το Στάδιο Εθνικού Άχνας στο Δασάκι Άχνας, το Δημοτικό Στάδιο Αραδίππου στην Αραδίππου και το Τσίρειο στάδιο στη Λεμεσό.
Από το 1986 η έδρα του ποδοσφαιρικού τμήματος είναι το στάδιο Αντώνης Παπαδόπουλος το οποίο έχει χωρητικότητα 10,230 θέσεων και βρίσκεται στη Λάρνακα. Ιδιοκτήτης του σταδίου είναι η Ανόρθωση. Το στάδιο πήρε το όνομα του από τον παλιό ποδοσφαιριστή και προπονητή της ομάδας Αντώνη Παπαδόπουλο, ο οποίος ήταν και αγωνιστής της ΕΟΚΑ. Ο πρώτος αγώνας της ομάδας στο στάδιο ήταν στις 12 Οκτωβρίου 1986 όταν κέρδισε τον Ερμή Αραδίππου με 5-0. Τα εγκαίνια του σταδίου έγιναν στις 26 Ιανουαρίου 1991 και εντάχθηκαν στο πλαίσιο των εορτασμών για τη συμπλήρωση των 80 χρόνων της Ανόρθωσης. Στο στάδιο στεγάζονται τα γραφεία και το μουσείο της ομάδας.
Το γήπεδο έχει εγκριθεί από την UEFA για χρήση σε δικές της διοργανώσεις. Επιπλέον, έχει φιλοξενήσει μερικούς αγώνες της Εθνικής Κύπρου.
Ευρωπαϊκή πορεία
Η Ανόρθωση Αμμοχώστου ήταν η πρώτη κυπριακή ομάδα που συμμετείχε σε όμιλο ευρωπαϊκής διοργάνωσης και συγκεκριμένα στους ομίλους του ΟΥΕΦΑ Τσιάμπιονς Λιγκ 2008-09. Συμμετείχε για πρώτη φορά σε ευρωπαϊκή διοργάνωση την περίοδο 1963-64, στο Κύπελλο Πρωταθλητριών 1963-64. Μετά από 7 αποτυχημένες προσπάθειες, η πρώτη πρόκριση ήλθε την περίοδο 1994-95 όπου απέκλεισε την ΠΦΚ Σούμεν 2010 στα πλαίσια του Κυπέλλου ΟΥΕΦΑ 1994-1995. Στο Κύπελλο ΟΥΕΦΑ 2002-2003 απέκλεισε για πρώτη φορά στην ευρωπαϊκή ιστορία της δύο αντιπάλους.
Στο Τσιάμπιονς Λιγκ 2005-06 έφτασε μέχρι τον γ' προκριματικό γύρο, διεκδικώντας την πρόκριση στους ομίλους της διοργάνωσης. Ωστόσο, αποκλείστηκε με δύο ήττες από τη Ρέιντζερς Γλασκώβης. Στον β΄ προκριματικό γύρο είχε αντιμετωπίσει την τουρκική Τραμπζονσπόρ, την οποία και απέκλεισε. Ήταν η πρώτη φορά που τέθηκαν αντιμέτωπες μια κυπριακή και μια τουρκική ομάδα (το 1986 ο ΑΠΟΕΛ κληρώθηκε με την Μπεσίκτας αλλά αρνήθηκε να αγωνιστεί). Δεδομένου της τουρκικής κατοχής της Κύπρου και του γεγονότος ότι η Ανόρθωση ήταν προσφυγική ομάδα, το παιχνίδι απέκτησε και εθνικό χαρακτήρα για τους Ελληνοκύπριους. Η Ανόρθωση κέρδισε 3-1 εντός έδρας. Στον επαναληπτικό έχασε με 1-0 εξασφαλίζοντας όμως την πρόκριση. Το γεγονός αυτός πανηγυρίστηκε έντονα στην ελεύθερη Κύπρο από όλους τους κατοίκους, ανεξαρτήτως ομάδας.
Η πιο πετυχημένη ευρωπαϊκή πορεία της ομάδας ήταν η πορεία στο Τσιάμπιονς Λιγκ 2008-09. Ξεκινώντας από τον πρώτο προκριματικό και αφού απέκλεισε δύο ομάδες, διεκδίκησε την είσοδο της στους ομίλους της διοργάνωσης. Αντίπαλος ήταν ο Ολυμπιακός Πειραιώς. Η Ανόρθωση κέρδισε με 3-0 εντός έδρας και στη συνέχεια έχασε με 1-0 στο στάδιο Γεώργιος Καραϊσκάκης, εξασφαλίζοντας την πρόκριση στους ομίλους της διοργάνωσης. Ήταν η πρώτη φορά που κυπριακή ομάδα προκρινόταν σε ομίλους ευρωπαϊκής διοργάνωσης. Αντίπαλοι της ήταν οι Βέρντερ Βρέμης, Παναθηναϊκός και Ίντερ. Η Ανόρθωση τερμάτισε στην 4η θέση με 6 βαθμούς, διεκδικώντας την πρόκριση στην επόμενη φάση μέχρι και τον τελευταίο αγώνα. Κέρδισε εντός έδρας τον Παναθηναϊκό με 3-1, ενώ έφερε ισοπαλία 2-2 με τη Βέρντερ Βρέμης και 1-1 με την Ίντερ. Επίσης, έφερε ισοπαλία 0-0 εκτός έδρας με τη Βέρντερ.
Παλαιοί ποδοσφαιριστές
Για περισσότερους παλαιούς ποδοσφαιριστές, δείτε Ποδοσφαιριστές Ανόρθωσης.
Τίτλοι-Διακρίσεις
Το ποδοσφαιρικό τμήμα της Ανόρθωσης Αμμοχώστου έχει κατακτήσει τους εξής τίτλους:
Η Ανόρθωση έχει πετύχει:
Ποδόσφαιρο γυναικών
Το Σεπτέμβριο του 2015 ανακοινώθηκε η σύναψη συμφωνίας του σωματείου της Ανόρθωσης με την Αθλητική Ένωση Αμμοχώστου, η οποία διέθετε ποδοσφαιρική ομάδα γυναικών που συμμετείχε στο Παγκύπριο πρωτάθλημα ποδοσφαίρου γυναικών, με βάση την οποία η τελευταία μετονομάστηκε σε '''Ανόρθωση Α.Ε. Αμμοχώστου'''. Η ομάδα συμμετείχε στο Παγκύπριο πρωτάθλημα ποδοσφαίρου γυναικών της περιόδου 2015-16.
Εξωτερικοί σύνδεσμοι
Κατηγορία:Ποδοσφαιρικές ομάδες Κύπρου (ανδρών) Κατηγορία:Ιδρύσεις ποδοσφαιρικών ομάδων το 1911
Κάστρο του Ωμπαί
Το Κάστρο του Ωμπαί (γαλλικά: Château d'Aubais) είναι κάστρο ευρισκόμενο στο Ωμπαί, εντός του νομού του Γκαρ και της περιοχής του Λανγκντόκ-Ρουσιγιόν, στη Γαλλία. Σήμερα, αποτελεί ιδιωτική ιδιοκτησία.
Το συγκεκριμένο κάστρο είναι καταγεγραμμένο ως ιστορικό μνημείο από τις 18 Μαΐου 1998, καθώς και κατηγοριοποιημένο από τις 8 Μαρτίου 2010.
Είναι επισκέψιμο κατά την διάρκεια των Ευρωπαϊκών Ημερών Πολιτιστικής Κληρονομιάς.
Παραπομπές
Ωμπαι Κατηγορία:Ιστορικά μνημεία στο Γκαρ Κατηγορία:Ιστορικά μνημεία καταγεγραμμένα το 1998 Κατηγορία:Ιστορικά μνημεία κατηγοριοποιημένα το 2010 Ωμπαι
Ντόνια Γκάτα
Η Ντόνια Γκάτα (σερβικά κυριλλικά: Доња Гата) είναι χωριό της Βοσνίας και Ερζεγοβίνης. Ευρίσκεται εντός του εδάφους της Πόλεως του Μπίχατς, εντός του Καντονιού της Ούνα-Σάνα και εντός της Ομοσπονδίας της Βοσνίας και Ερζεγοβίνης. Σύμφωνα με τα αποτελέσματα της απογραφής του 2013, αριθμούσε 19 κατοίκους.
Εξωτερικοί Σύνδεσμοι
Κατηγορία:Οικισμοί του Μπίχατς Κατηγορία:Οικισμοί του Μπίχατς με σερβική πληθυσμιακή πλειοψηφία
Γκάρι Σινίζ
Ο Γκάρι Σινίζ (Gary Alan Sinise, 17 Μαρτίου 1955) είναι Αμερικανός ηθοποιός και σκηνοθέτης.
Προτάθηκε για το Όσκαρ β' ανδρικού ρόλου για την ερμηνεία του στην ταινία Φόρεστ Γκαμπ (Forrest Gump) και έχει κερδίσει τη Χρυσή Σφαίρα για τον Καλύτερο ηθοποιό για την ερμηνεία του στο Truman και το βραβείο Έμμυ για την ερμηνεία του στην ταινία για την τηλεόραση George Wallace.
Πρωταγωνιστεί στην αστυνομική σειρά CSI: Νέα Υόρκη όπου υποδύεται τον Ντετέκτιβ Πρώτου Βαθμού Mac Taylor.
Εξωτερικοί σύνδεσμοι
Κατηγορία:Βραβευμένοι με Χρυσή Σφαίρα Κατηγορία:Αμερικανοί άνδρες ηθοποιοί κινηματογράφου Κατηγορία:Αμερικανοί άνδρες ηθοποιοί τηλεόρασης Κατηγορία:Βραβεία Έμμυ Ζώνης Υψηλής Τηλεθέασης (νικητές-Α' Αντρικός Ρόλος)
Γουίμπλεντον (Λονδίνο)
Το Γουίμπλεντον (αγγλικά: Wimbledon, ) είναι ένα πρώην προάστιο του Λονδίνου, βρίσκεται 11,3 χιλιόμετρα νοτιοδυτικά του Τσάρινγκ Κρος. Το όνομά του σημαίνει «ο λόφος του Γουίμαν» (Wynnman's hill). Το χωριό αναφέρεται ως «Wimbedounyng» σε ένα πίνακα υπογεγραμμένο από τον βασιλιά Έντγκαρ το 967 και παρουσιάζεται σε χάρτη του Λονδίνου το 1786 ως «Γουίμπλεντον».
Για περισσότερα από εκατό χρόνια, το Γουίμπλεντον είναι διεθνώς γνωστό για το πρωτάθλημα τένις του, Γουίμπλεντον.
Σήμερα το προάστιο του Γουίμπλεντον εξυπηρετείται σιδηροδρομικά από την πράσινη γραμμή του υπογείου σιδηροδρόμου (District line) και από γραμμή τρένου για το σταθμό Γουοτερλού του κεντρικού Λονδίνου. Ενώνεται επίσης με τραμ με άλλες περιοχές του νότιου Λονδίνου (π.χ. Κρόυντον).
Παραπομπές
Κατηγορία:Γουίμπλεντον
Γουίμπλεντον
Ο όρος Γουίμπλεντον μπορείς να αναφέρεται στις εξής έννοιες:
Μπραντ Ντέιβις
Ήταν γνωστός από τον πρωταγωνιστικό του ρόλο στην ταινία του 1978 Το Εξπρές του Μεσονυχτίου (Midnight Express), για τον οποίο κέρδισε Χρυσή Σφαίρα ως πρωτοεμφανιζόμενος ηθοποιός, ενώ επίσης προτάθηκε και για BAFTA. Είχε σπουδάσει στην Αμερικανική Ακαδημία Δραματικών Τεχνών και στο "American Place Theater".
Ο Μπραντ Ντέιβις μεγάλωσε στη Φλόριντα και είχε έναν αδελφό που ήταν και εκείνος ηθοποιός. Σύμφωνα με δημοσιεύματα, ο ίδιος είχε υποστεί σωματική και σεξουαλική κακοποίηση και από τους δύο γονείς του, ενώ ως ενήλικας ήταν αλκοολικός και χρήστης ναρκωτικών.
Ήταν παντρεμένος με τη Σούζαν Ντέιβις και είχαν ένα παιδί.
Ο Μπραντ Ντέιβις πέθανε σε ηλικία μόλις 41 ετών στο Λος Άντζελες, από εσκεμμένη λήψη υπερβολικής δόσης ναρκωτικών, αφού έπασχε και από AIDS και ήθελε να δώσει τέλος στη ζωή του με το δικό του τρόπο.
Παραπομπές
Κατηγορία:Αμερικανοί άνδρες ηθοποιοί θεάτρου Κατηγορία:Αμερικανοί άνδρες ηθοποιοί κινηματογράφου Κατηγορία:Αμερικανοί άνδρες ηθοποιοί τηλεόρασης Κατηγορία:Βραβευμένοι με Χρυσή Σφαίρα
Θέατρο της επινόησης
Θέατρο της επινόσης (ή συνεργατική δημιουργία) είναι μια μορφή θεάτρου, στην οποία το σενάριο δεν γράφεται από κάποιον συγγραφέα ή κάποιους συγγραφείς, αλλά από μια ολόκληρη ομάδα ατόμων, που συνήθως αποτελείται από τους ηθοποιούς ενός θιάσου και τον σκηνοθέτη. Το είδος αυτό είναι παρόμοιο με την Commedia dell' arte, καθώς και με το θέατρο του δρόμου. Είναι μερικές φορές παρόμοιο με αυτοσχεδιαστικό θέατρο, αλλά από τη στιγμή που η παράσταση παρουσιάζεται στο κοινό, συνήθως έχει μια σταθερή μορφή: ο αυτοσχεδιασμός περιορίζεται στη διαδικασία δημιουργίας, και είτε ο σκηνοθέτης, ή οι ίδιοι οι ερμηνευτές, θα έχουν αποφασίσει τι ακριβώς θα πρέπει να περιλαμβάνεται και η ακολουθία λειτουργίας.
Κατηγορία:Θέατρο
Λίμνη Δόξα
Η λίμνη Δόξα είναι μία τεχνητή λίμνη σε υψόμετρο 900 μέτρων, η οποία βρίσκεται στην περιοχή Φενεού Κορινθίας, στις υπώρειες του όρους Πεντέλεια (Ντουρντουβάνας) και Αροανίων (Χελμού) πλησίον των οικισμών Αρχαίας Φενεού (Καλύβια) και Πανοράματος (Φονιά) και σε μικρή απόσταση από τη μονή Αγίου Γεωργίου, απέχει δε οδικώς από την Γκούρα 8 με 10 χιλιόμετρα.
Ιστορία
Η κατασκευή του φράγματος ολοκληρώθηκε στα τέλη της δεκαετίας του 1990 και η λίμνη σχηματίζεται από τα νερά που ρέουν από τα παραπάνω βουνά. Το όνομα Δόξα το πήρε από το μικρό ποτάμι που ξεκινούσε απο την περιοχή και κατέληγε σε καταβόθρες κοντά στο όρος Σαιτά, στα νότια του οροπεδίου του Φενεού. Αλλά και η ίδια περιοχή ήταν γνωστή ως "στου Δόξα". Το ποτάμι και η περιοχή το όνομα Δόξα πρέπει να το έχει πάρει από κάποιον οικισμό με το ίδιο όνομα που υπήρχε στην περιοχή. Υπάρχει τοποθεσία "Απάνου Δόξα", πράγμα που σημαίνει ότι υπήρχε και Κάτω Δόξα ή απλώς Δόξα. Στην απογραφή που έκαναν οι Ενετοί  το 1700 αναφέρονται δύο οικισμοί με το όνομα Δόξια και Δόξα (DOJIA και DOJA). Έτσι το όνομα Δόξα ίσως να έχει σχέση με τον Αλβανό οπλαρχηγό Δοξία ή Δόξα που αντιστάθηκε και πολέμησε τον Μωάμεθ Β΄ το 1458 όταν αυτός κατέλαβε και κατέστρεψε την μεσαιωνική Ταρσό, δέκα περίπου χιλιόμετρα βόρεια της τεχνητής λίμνης.
Στην αρχαιότητα το ποτάμι αυτό ονομαζόταν Αροάνιος, αναφέρεται δε και ως Ανίας. Σκοπός της κατασκευής του φράγματος ήταν η άρδευση του οροπεδίου του Φενεού, έργο όμως που δεν έχει καν αρχίσει.
Στην περιοχή της λίμνης υπήρχε παλιά η μονή του Αγίου Γεωργίου η οποία προς το τέλος του 17ου αιώνα μεταφέρθηκε βορειοδυτικά και ψηλότερα στη σημερινή της θέση. Διατηρήθηκε όμως το εκκλησάκι του μοναστηριού αυτού, που ήταν γνωστό ως παλιομονάστηρο και σήμερα, μετά την κατασκευή του φράγματος, έχει πάρει το όνομα του Αγίου Φανουρίου. Το εκκλησάκι αυτό βρίσκεται νότια, στην άκρη της λίμνης, και επικοινωνεί με τη στεριά με στενή εδαφική λωρίδα.
Η περιοχή της λίμνης που έχει κηρυχθεί περιοχή ΝATURA είναι ιδιαίτερου φυσικού κάλλους και δέχεται πολλούς επισκέπτες.
Η παραπάνω λίμνη δεν έχει καμία σχέση με τη λίμνη του Φενεού που σήμερα σχηματίζεται στα νότια του οροπεδίου του Φενεού, μόνο τον χειμώνα και σε περιόδους πολλών βροχοπτώσεων και η οποία από τα μυθικά χρόνια μέχρι το τέλος του 19ου αιώνα κατέκλυζε περιοδικά μεγάλο τμήμα του οροπεδίου. Τα νερά της λίμνης αυτής, από καταβόθρες στα νότια του οροπεδίου, βγαίνουν στον Λάδωνα. Τέλος αναφέρεται σε διάφορα κείμενα (ξένων περιηγητών και άλλων) ως λίμνη του Φονιά (παραφθορά της λέξης Φενεός).
Εξωτερικοί σύνδεσμοι
Κατηγορία:Γεωγραφικοί σχηματισμοί της Κορινθίας Δόξα Δόξα
Φύλακες του Γαλαξία (ταινία, 2014)
Φύλακες του Γαλαξία (πρωτότυπος τίτλος: Guardians of the Galaxy, μετέπειτα αναφέρονται ως Guardians of the Galaxy Vol. 1) είναι αμερικανική ταινία με υπερήρωες παραγωγής 2014, η οποία βασίζεται στην ομώνυμη ομάδα υπερηρώων της Marvel Comics. Η παραγωγή έγινε από τα Marvel Studios και η διανομή από την Walt Disney Studios Motion Pictures. Αποτελεί τη δέκατη ταινία του κινηματογραφικού σύμπαντος του Marvel (MCU). Την ταινία σκηνοθέτησε ο Τζέιμς Γκαν, ο οποίος έγραψε και το σενάριο μαζί με τη Νικόλ Πέρλμαν. Σε αυτήν πρωταγωνιστούν οι Κρις Πρατ, Ζόε Σαλντάνα, Ντέιβ Μπατίστα, Βιν Ντίζελ και Μπράντλεϊ Κούπερ ως η ομότιτλη ομάδα, πλαισιωμένοι από τους Λι Πέις, Μάικλ Ρούκερ, Κάρεν Γκίλαν, Τζιμόν Ουνσού, Τζον Σι Ράιλι, Γκλεν Κλόουζ και Μπενίσιο ντελ Τόρο. Στην ταινία, ο Πίτερ Κουίλ σχηματίζει μια συμμαχία με μια ομάδα από εξωγήινους εγκληματίες, οι οποίοι καταδιώκονται επειδή έκλεψαν ένα πανίσχυρο τεχνούργημα.
Η Πέρλμαν άρχισε να δουλεύει πάνω στο σενάριο το 2009. Ο παραγωγός Κέβιν Φάιγκι ανέφερε για πρώτη φορά δημοσίως την ταινία Φύλακες του Γαλαξία το 2010 ως μια πιθανή ταινία για το μέλλον και τα Marvel Studios ανακοίνωσαν πως η ταινία βρισκόταν στο στάδιο της ανάπτυξης τον Ιούλιο του 2012, κατά τη διάρκεια της διεθνούς Comic-Con του Σαν Ντιέγκο. Ο Γκαν προσλήφθηκε για να γράψει και να σκηνοθετήσει την ταινία εκείνο τον Σεπτέμβριο. Τον Φεβρουάριο του 2013, ο Πρατ προσλήφθηκε για τον ρόλο του Πίτερ Κουίλ/Star-Lord, ενώ μετέπειτα επιβεβαιώθηκαν τα υπόλοιπα μέλη του καστ. Τα γυρίσματα ξεκίνησαν τον Ιούλιο του 2013 στα Shepperton Studios στην Αγγλία και συνεχίστηκαν στο Λονδίνο, πριν ολοκληρωθούν τον Οκτώβριο του 2013. Επιπρόσθετα με την πρωτότυπη μουσική από τον Τάιλερ Μπέιτς, το soundtrack της ταινίας περιλαμβάνει επίσης αρκετά δημοφιλή τραγούδια από τις δεκαετίες του 1960 και 1970, διαλεγμένα από τον Γκαν. Το στάδιο της μετά-παραγωγής ολοκληρώθηκε στις 7 Ιουλίου 2014.
Η ταινία Φύλακες του Γαλαξία έκανε πρεμιέρα στο θέατρο Ντόλμπι στο Χόλυγουντ στις 21 Ιουλίου 2014, και κυκλοφόρησε στις αίθουσες την 1η Αυγούστου 2014 ως μέρος της Δεύτερης Φάσης του MCU. Στην Ελλάδα κυκλοφόρησε στις 4 Σεπτεμβρίου 2014. Η ταινία γνώρισε εμπορική και κριτική επιτυχία, φτάνοντας να έχει συνολικά έσοδα παγκοσμίως $772.8 εκατομμύρια, και γινόμενη η ταινία με υπερήρωες με τα περισσότερα έσοδα για το 2014, καθώς και η τρίτη ταινία με τα περισσότερα έσοδα για το 2014. Έλαβε επαίνους για το σενάριο, τη σκηνοθεσία, τις ερμηνείες, το χιούμορ, το soundtrack, τα ειδικά οπτικά εφέ και τις σκηνές δράσεις της. Έλαβε επίσης δύο υποψηφιότητες για Όσκαρ στις κατηγορίες «Καλύτερα Οπτικά Εφέ» και «Καλύτερο Μακιγιάζ», ενώ το 2015 κέρδισε και το βραβείο Hugo στην κατηγορία «Καλύτερη Δραματική Παρουσίαση». Μία συνέχεια με τίτλο Φύλακες του Γαλαξία 2 κυκλοφόρησε το 2017, ενώ μία τρίτη ταινία με τίτλο Φύλακες του Γαλαξία 3 κυκλοφόρησε το 2023.
Πλοκή
Το 1988, μετά το θάνατο της μητέρας του, ο Πίτερ Κουίλ απάγεται από την ομάδα των Ολέθριων με αρχηγό τον Γιόντου. Είκοσι-έξι χρόνια αργότερα, ο Κουίλ κλέβει μία μυστηριώδη σφαίρα και δέχεται επίθεση από τον Κόραθ, έναν υφιστάμενο του φανατικού μαχητή των Κρι, Ρόναν του Κατήγορου. Ωστόσο, καταφέρνει να το σκάσει με τη σφαίρα και ο Ρόναν στέλνει την Γκαμόρα να τον βρει και να του την πάρει.
Όταν ο Κουίλ επιχειρεί να πουλήσει τη σφαίρα, η Γκαμόρα του την κλέβει και η μεταξύ τους διαμάχη τραβάει την προσοχή του Ρόκετ και του Γκρουτ. Το Σώμα Αξιωματικών της Νόβα συλλαμβάνει και τους τέσσερις στέλνοντάς τους στη φυλακή Κιλν. Εκεί, ο κρατούμενος Ντραξ, επιχειρεί να σκοτώσει την Γκαμόρα εξαιτίας της σύνδεσής της με τον Θάνος και τον Ρόναν, οι οποίοι σκότωσαν την οικογένειά του. Ο Κουίλ πείθει τον Ντραξ πως η Γκαμόρα μπορεί να του φέρει τον Ρόναν, αλλά εκείνη αποκαλύπτει πως έχει προδώσει τον Ρόναν και δεν θα του παραδώσει τη σφαίρα. Όλοι μαζί συνεργάζονται και καταφέρνουν να αποδράσουν με το διαστημόπλοιο του Κουίλ, Μιλάνο.
Η ομάδα του Κουίλ φτάνει στον πλανήτη Νόουγουερ. Εκεί, ο Ντραξ αποκαλύπτει τη θέση τους στον Ρόναν, ενώ η υπόλοιπη ομάδα συναντιέται με τον Συλλέκτη. Ο Συλλέκτης ανοίγει τη σφαίρα αποκαλύπτοντας πως κρύβει την Πέτρα της Δύναμης, ένα αντικείμενο ανυπολόγιστης ισχύος. Ο Ρόναν φτάνει στον πλανήτη και νικάει τον Ντραξ, ενώ οι υπόλοιποι το σκάνε με διαστημόπλοια, καταδιωκόμενοι από τους ακόλουθους του Ρόναν και τη θετή αδελφή της Γκαμόρα, Νέμπιουλα. Η Νέμπιουλα καταστρέφει το διαστημόπλοιο της Γκαμόρα, αφήνοντάς τη να αιωρείται στο διάστημα, ενώ οι ακόλουθοι του Ρόναν παίρνουν τη σφαίρα.
Οι Ολέθριοι και η ομάδα του Κουίλ συμμαχούν με το Σώμα Αξιωματικών για να αντιμετωπίσουν τον Ρόναν στον Ζάνταρ, με την ομάδα του Κουίλ να μπαίνει στο διαστημόπλοιο του Ρόναν. Ο Ρόναν χρησιμοποιεί το σφυρί του για να καταστρέψει τον στόλο του Σώματος των Αξιωματικών και οι δυνάμεις του υπερτερούν της ομάδας του Κουίλ και δεν μπορούν να τον νικήσουν. Ο Ρόκετ συντρίβει ένα διαστημόπλοιο των Ολέθριων πάνω στο διαστημόπλοιο του Ρόναν, το οποίο συγκρούεται στον Ζάνταρ. Κατά τη σύγκρουση, ο Γκρουτ θυσιάζεται για να παρέχει ασπίδα στην ομάδα, ενώ ο Ρόναν αναδύεται από τα συντρίμμια και ετοιμάζεται να καταστρέψει τον Ζάνταρ. Ο Ντραξ και ο Ρόκετ καταφέρνουν να καταστρέψουν το σφυρί του Ρόναν και ο Κουίλ αρπάζει την απελευθερωμένη Πέτρα. Μαζί με την υπόλοιπη ομάδα, μοιράζονται το φορτίο της δύναμής της και τη χρησιμοποιούν για να σκοτώσουν τον Ρόναν.
Ο Κουίλ παραδίδει την Πέτρα στο Σώμα Αξιωματικών, ενώ φεύγοντας, ο Γιόντου αναφέρει πως έκαναν καλά που δεν παρέδωσαν τον Κουίλ στον πατέρα του το 1988, όπως είχαν συμφωνήσει. Η ομάδα του Κουίλ, γνωστοί πια ως Φύλακες του Γαλαξία, έχουν επισήμως λευκό ποινικό μητρώο, ενώ ο Κουίλ μαθαίνει πως είναι μόνο κατά το ήμισυ άνθρωπος, καθώς ο πατέρας του ανήκει σε ένα άγνωστο είδος. Οι Φύλακες φεύγουν με το Μιλάνο, παίρνοντας μαζί τους ένα φυτεμένο κλαδάκι από τα απομεινάρια του Γκρουτ, το οποίο με τον καιρό μεγαλώνει.
Σε μια σκηνή μετά τους τίτλους τέλους, ο Συλλέκτης κάθεται στο κατεστραμμένο αρχείο του με δύο από τα ζωντανά εκθέματά του: έναν σκύλο κοσμοναύτη και μία ανθρωπόμορφη πάπια.
Ηθοποιοί και Χαρακτήρες
thumb|180px|Το καστ της ταινίας κατά την προώθηση αυτής στη [[San Diego Comic-Con International|Διεθνή Comic-Con του Σαν Ντιέγκο το 2013. Από πάνω προς τα κάτω: Πρατ, Σαλντάνα, Μπατίστα, Πέις, Ρούκερ, Γκίλαν, Ουνσού και ντελ Τόρο.]]
Επιπρόσθετα, ο Τζος Μπρόλιν εμφανίζεται ως Θάνος (φωνή και καταγραφή κίνησης), χωρίς ωστόσο να εμφανίζεται το όνομά του στους τίτλους. Ο Σον Γκαν τον αντικατέστησε ως Θάνος κατά τα γυρίσματα, ενώ ενσαρκώνει τον Κράγκλιν, το πρωτοπαλίκαρο του Γιόντου στους Ολέθριους. Ο Αλέξις Ντενίσοφ επαναλαμβάνει τον ρόλο του βεζίρη του Θάνος, του «Άλλου», από την ταινία Οι Εκδικητές. Η Οφήλια Λόβιμποντ υποδύεται την Καρίνα, τη σκλάβα του Συλλέκτη, ο Πίτερ Σεραφίνογουιτς τον Γκάρθαν Σάαλ, έναν αξιωματικό της Νόβα, ο Γκρεγκ Χένρυ τον παππού του Κουίλ, η Λόρα Χάντοκ τη μητέρα του Κουίλ, Μέρεντιθ, η Μίλια Κρίλινγκ τη Μπιρίτ, ο Κρίστοφερ Φέαρμπανκ τον Μεσίτη, η Μικέιλα Χούβερ τη βοηθό της Ανώτατης Νόβα, η Μαράμα Κόρλετ μία pit boss του μπαρ, The Boot, ο Έμετ Τζ. Σκάνλαν τον επικεφαλής της φρουράς στη Νόβα,  ο Αλέξις Ρόντνεϊ τον Μολόκα Νταρ, ο Τομ Πρόκτορ τον Χόρουζ, έναν Ολέθριο και ο Σπένσερ Γουάιλντινγκ τον φρουρό που κατάσχει το Walkman του Κουίλ. Ο σκύλος ηθοποιός Φρεντ εμφανίζεται ως ο Κόσμο ο Σκύλος, ενώ ο Στίβεν Μπλάκχαρτ έχει έναν υποστηρικτικό ρόλο. Η Ναόμι Ράιαν είχε επίσης έναν υποστηρικτικό ρόλο στην ταινία, αλλά οι σκηνές της αφαιρέθηκαν από την τελική εκδοχή της ταινίας. Κάμεο εμφανίσεις έκαναν οι Τζέιμς Γκαν ως ένας Σακάραν, ο Σταν Λι ως ο Ζανταριανός που φλερτάρει με γυναίκες, ο Λόιντ Κόφμαν ως ένας από τους κρατούμενους, ο Νέιθαν Φίλιον ως η φωνή ενός κρατούμενου, ο Ρομπ Ζόμπι ως η φωνή του πλοηγού των Ολέθριων, ο συνθέτης Τάιλερ Μπέιτς ως ένας Ολέθριος πιλότος και ο Σεθ Γκριν ως η φωνή του Χάουαρντ η Πάπια.
Ανάπτυξη
Ο πρόεδρος των Marvel Studios, Κέβιν Φάιγκι, ανέφερε για πρώτη φορά δημοσίως τους Φύλακες του Γαλαξία ως μία πιθανή μελλοντική ταινία στη διεθνή Comic-Con του Σαν Ντιέγκο του 2010 δηλώνοντας: «Υπάρχουν κάποιοι αδιευκρίνιστοι τίτλοι, επίσης, όπως οι Φύλακες του Γαλαξία. Νομίζω πως ανακαινίστηκαν πρόσφατα με έναν αστείο τρόπο στο κόμικ». Ο Φάιγκι επανέλαβε αυτή τη δήλωση σε ένα τεύχος του Σεπτεμβρίου του 2011 του Entertainment Weekly, λέγοντας: «Υπάρχει η ευκαιρία να κάνουμε ένα μεγάλο διαστημικό έπος, το οποίο υπαινίσσεται κάπως στην ταινία Thor, στην κοσμική πλευρά» του κινηματογραφικού σύμπαντος του Marvel. Ο Φάιγκι πρόσθεσε, πως αν γίνει η ταινία, θα περιέχει ένα σύνολο χαρακτήρων ως πρωταγωνιστές, όπως και οι ταινίες X-Men και Εκδικητές.
Ο Φάιγκι ανακοίνωσε πως η ταινία βρισκόταν στο στάδιο της ανάπτυξης κατά τη διάρκεια του πάνελ των Marvel Studios στη διεθνή Comic-Con του Σαν Ντιέγκο το 2012, με προβλεπόμενη κυκλοφορία της την 1η Αυγούστου 2014. Είπε πως η ομότιτλη ομάδα της ταινίας θα αποτελείτο από τους Star-Lord, Ντραξ ο Καταστροφέας, Γκαμόρα, Γκρουτ και Ρόκετ. Δύο κομμάτια τέχνης παρουσιάστηκαν επίσης κατά τη διάρκεια του πάνελ, ένα με τον Ρόκετ και ένα με ολόκληρη την ομάδα. Τον Αύγουστο του 2012, ο Τζέιμς Γκαν ξεκίνησε συνομιλίες για να σκηνοθετήσει την ταινία, κερδίζοντας άλλους συναγωνιστές συμπεριλαμβανομένων των μελλοντικών σκηνοθετών του MCU, Πέιτον Ριντ και του διδύμου Άννα Μπόντεν και Ράιαν Φλεκ. Ο σκηνοθέτης των Εκδικητών, Τζος Γουίντον, ο οποίος υπέγραψε συμφωνία να είναι δημιουργικός σύμβουλος σε όλες τις ταινίες που θα οδηγούσαν στη συνέχεια των Εκδικητών, ήταν ενθουσιασμένος με την επιλογή του Γκαν ως σκηνοθέτη, λέγοντας: «Ο Τζέιμς [Γκαν] είναι αυτό που με κάνει να πιστεύω πως θα δουλέψει ... Είναι τόσο αντισυμβατικός, και τόσο τρελός, αλλά και τόσο έξυπνος, ένας μάστορας που χτίζει από την καρδιά του. Αγαπάει το ρακούν. Χρειάζεται το ρακούν ... Έχει μία πολύ διαστρεβλωμένη όψη για αυτό, αλλά όλα προέρχονται από πραγματική αγάπη για το υλικό. Θα είναι δύσκολο [για τους ανθρώπινους χαρακτήρες] να συμβαδίσουν μαζί του».
Σενάριο
Η Νικόλ Πέρλμαν, η οποία προστέθηκε στο σεναριακό πρόγραμμα της Marvel το 2009, δέχθηκε αρκετές προσφορές για να γράψει το σενάριο για λιγότερο γνωστούς χαρακτήρες της εταιρίας. Ανάμεσα από αυτές, η Πέρλμαν επέλεξε τους Φύλακες του Γαλαξία των Νταν Άμπνετ και Άντι Λάνινγκ, λόγω του προσωπικού της ενδιαφέροντος για το διάστημα και την επιστημονική φαντασία, λέγοντας: «Πιστεύω πως [η Marvel] αιφνιδιάστηκε όταν επέλεξα τους Φύλακες, επειδή υπήρχαν ιστορίες που θα έβγαζαν περισσότερο νόημα για κάποιον ρομαντικό-κωμικό σεναριογράφο ή κάτι τέτοιο». Η Πέρλμαν ξόδεψε δύο χρόνια δουλεύοντας ένα πρόχειρο, βυθίζοντας τον εαυτό της στο σύμπαν των Φυλάκων και, στα τέλη του 2011, της ζητήθηκε να δημιουργήσει ένα νέο πρόχειρο, πριν την είσοδο του Γκαν στο πρότζεκτ στις αρχές του 2012, ο οποίος συνείσφερε στο σενάριο. Τελικά, ο Γκαν έγραψε ολόκληρο το σενάριο από την αρχή, επειδή της Πέρλμαν «δεν δούλευε» για εκείνον· για να μεταβιβάσει τις ιδέες του για την ταινία στη Marvel, χρησιμοποίησε την ταινία Και οι δώδεκα ήταν καθάρματα ως αναφορά. Μετέπειτα, ο Γκαν εξήγησε πως το πρόχειρο της Πέρλμαν ήταν πολύ διαφορετικό από το σενάριο που χρησιμοποίησε κατά τη διάρκεια των γυρισμάτων, συμπεριλαμβανομένων διαφορετικής ιστορίας, διαφορετικών μεμονωμένων ιστοριών των χαρακτήρων και όχι Walkman. Δήλωσε: «Στο σενάριο της Νικόλ όλα είναι αρκετά διαφορετικά ... δεν είναι το ίδιο πράγμα. Αλλά αυτός είναι ο τρόπος που ο Σύλλογος Σεναριογράφων της Δυτικής Αμερικής (WGA) λειτουργεί. Τους αρέσουν οι πρώτοι σεναριογράφοι υπερβολικά πολύ». Τον Αύγουστο του 2012, τα Marvel Studios προσέλαβαν τον σεναριογράφο Κρις ΜακΚόι για να ξαναγράψει το σενάριο της Πέρλμαν, ωστόσο, δεν είναι ξεκάθαρο του ποια ήταν η συνεισφορά του στο τελικό σενάριο, αφού το όνομά του δεν αναγράφηκε καθόλου στους τίτλους της ταινίας.
Ο Γκαν αποκάλυψε πως η σύσταση των χαρακτήρων στο κοινό ήταν οι «δυσκολότερες σκηνές για να γραφτούν», με αυτήν του Θάνος να είναι η δυσκολότερη από όλες. Ένιωσε πως «έχοντας τον Θάνος να βρίσκεται σε εκείνη τη σκηνή ήταν περισσότερο βοηθητικό στην ιστορία του MCU παρά σε αυτήν των Φυλάκων του Γαλαξία», αλλά παρόλα αυτά, ήθελε να έχει τον Θάνος στην ταινία, χωρίς όμως «να υπονόμευα τον πραγματικό ανταγωνιστή, ο οποίος ήταν ο Ρόναν». Για να λύσει το δίλημμά του, ο Γκαν επέλεξε να βάλει τον Ρόναν να σκοτώσει τον «Άλλον», τον βεζίρη του Θάνος, λέγοντας: «Σκέφτηκα πως αυτό θα ήταν ενδιαφέρον, επειδή είχαμε τον Άλλον, ο οποίος είναι προφανώς πολύ δυνατός ακόμα και σε σχέση με τον Λόκι, και βλέπουμε τον Ρόναν απλά να τον εξαφανίζει. Έτσι μου άρεσε, αλλά ακόμα κι αυτό ήταν κάπως δύσκολο επειδή έβγαινε περισσότερο ως αστείο την πρώτη φορά που το έγραψα και το χιούμορ δεν ταίριαζε και τόσο πολύ».
Προ-παραγωγή
Τον Σεπτέμβριο του 2012, ο Γκαν επιβεβαίωσε πως είχε υπογράψει για τη σκηνοθεσία της ταινίας και για να ξαναγράψει το σενάριο. Μέχρι το τέλος Νοεμβρίου, οι Τζόουλ Έτζερτον, Τζακ Χιούστον, Τζιμ Στέρτζες και Έντι Ρέντμεϊν υπέγραψαν συμφωνίες για να δοκιμαστούν στον ρόλο του Πίτερ Κουίλ, όπως έκανε και ο Λι Πέις, κάτι το οποίο επιβεβαίωσε μία εβδομάδα αργότερα, στις αρχές του Δεκεμβρίου. Άλλοι ηθοποιοί οι οποίοι ήταν υποψήφιοι για τον ρόλο συμπεριελάμβαναν τους Ζακάρι Λεβί, Τζόζεφ Γκόρντον-Λέβιτ, Μάικλ Ρόσενμπαμ και Τζον Γκάλαχερ Τζούνιορ. Ο Κρις Πρατ προσλήφθηκε για τον ρόλο τον Φεβρουάριο του 2013, υπογράφοντας συμφωνία με τη Marvel για συμμετοχή σε αρκετές ταινίες.
Τον Ιανουάριο του 2013, τα γυρίσματα προγραμματίστηκαν για να λάβουν χώρα στα Shepperton Studios στο Λονδίνο, στο Ηνωμένο Βασίλειο και τα Marvel Studios ανακοίνωσαν πως η ταινία θα κυκλοφορούσε και σε 3D μορφή. Η Βικτόρια Αλόνσο, μία εκτελεστική παραγωγός της ταινίας, είπε πως τα γυρίσματα θα ξεκινούσαν τον Ιούνιο, καθώς επίσης πως και οι χαρακτήρες των Ρόκετ και Γκρουτ θα δημιουργούνταν μέσω συνδυασμού CGI και καταγραφής κίνησης, συνεχίζοντας: «Δεν μπορείς να κάνεις καταγραφή κίνησης με ένα ρακούν—δε θα σε αφήσουν να τους φορέσεις στολή. Αλλά θα κάνουμε rotoscoping, πιθανόν, για τη συμπεριφορά ... σίγουρα θα έχουμε ηθοποιούς να μιμούνται υπό την καθοδήγηση του Τζέιμς Γκαν τη συμπεριφορά και την ερμηνεία. Είναι ξεκάθαρος με το πού θέλει να οδηγήσει τους χαρακτήρες». Τον Μάρτιο του 2013, ο Φάιγκι συζήτησε τους Φύλακες του Γαλαξία σε σχέση με το κινηματογραφικό σύμπαν της Marvel λέγοντας: «Είναι περισσότερο μία αυτοτελής συνέχεια. Λαμβάνει χώρα στο ίδιο σύμπαν. Και όταν ήμασταν στην άλλη πλευρά αυτού του σύμπαντος σε άλλες ταινίες, μπορεί να δείτε αυτά τα χαρακτηριστικά στους Φύλακες, αλλά οι Εκδικητές δεν εμπλέκονται με το τι συμβαίνει εδώ αυτή τη φορά». Ο Φάιγκι δήλωσε επίσης πως το 95% της ταινίας θα λάμβανε χώρα στο διάστημα. Στα μέσα Μαρτίου, ο Ντέιβ Μπατίστα υπέγραψε για να υποδυθεί τον Ντραξ τον Καταστροφέα. Άλλοι υποψήφιοι ηθοποιοί για τον ρόλο συμπεριλάμβαναν τους Αϊσάια Μουσταφά, Μπράιαν Πάτρικ Γουέιντ και Τζέισον Μομόα. Μέχρι την επόμενη εβδομάδα, αποκαλύφθηκε πως ο γλύπτης Μπράιαν Μούιρ, ο οποίος είχε δημιουργήσει τη μάσκα του Νταρθ Βέιντερ για τις ταινίες Star Wars, δούλευε στην ταινία.
Γυρίσματα
Τα γυρίσματα ξεκίνησαν περίπου στις 6 Ιουλίου 2013 στο Λονδίνο, υπό τον τίτλο Full Tilt, και έλαβαν χώρα στα Shepperton Studios και στα Longcross Studios. Αργότερα τον Ιούλιο, ο Γκαν και το καστ της ταινίας πέταξαν από το Λονδίνο στο Σαν Ντιέγκο για να παρευρεθούν στην διεθνή Comic-Con, όπου αποκαλύφθηκε πως οι Πέις, Γκίλαν και ντε Τόρο θα είχαν τους ρόλους των Ρόναν ο Κατήγορος, Νέμπιουλα και Συλλέκτη αντίστοιχα, και πως ο Τζιμόν Ουνσού είχε προσληφθεί για τον ρόλο του Κόραθ. Αργότερα αποκαλύφθηκε πως η Κλόουζ θα υποδυόταν την Ανώτατη Νόβα, Ιράνι Ραέλ. Στη διεθνή Comic-Con, επίσης, ο Φάιγκι δήλωσε πως ο Θάνος θα ήταν μέρος της ταινίας ως ο «εγκέφαλός». Στις 11 Αυγούστου 2013, ξεκίνησαν γυρίσματα στη γέφυρα Μιλένιουμ, τόπος ο οποίος λειτούργησε ως ο πλανήτης Ζάνταρ. Τον Αύγουστο του 2013, η Marvel ανακοίνωσε πως ο Μπράντλεϊ Κούπερ θα χάριζε τη φωνή του στον Ρόκετ. Στις 3 Σεπτεμβρίου 2013, ο Γκαν είπε πως τα γυρίσματα είχαν «ολοκληρωθεί κατά το ήμισυ και λίγο παραπάνω». Επίσης τον Σεπτέμβριο, ο Βιν Ντίζελ δήλωσε πως θα χάριζε τη φωνή του στον Γκρουτ. Ωστόσο, η Marvel δεν επιβεβαίωσε τη συμμετοχή του Ντίζελ στην ταινία εκείνη την περίοδο. Στις 12 Οκτωβρίου 2013, ο Γκαν ανάρτησε στον προσωπικό του λογαριασμό στο Τουίτερ πως τα γυρίσματα είχαν ολοκληρωθεί.
Ο Γκαν αποκάλυψε πως ο αδελφός του, ο Σον Γκαν, είχε πολλούς ρόλους κατά τη διάρκεια των γυρισμάτων, όπως το να παίρνει τη θέση το Ρόκετ στο γύρισμα, κάτι το οποίο ήταν επωφελές για τους άλλους ηθοποιούς, συμπεριλαμβανομένων των Σαλντάνα, Πρατ και Μπατίστα, οι οποίοι αποκρίνονταν θετικά στην ερμηνεία του. Ο σχεδιαστής μακιγιάζ ειδικών εφέ Ντέιβιντ Γουάιτ, δημιούργησε δύο πραγματικού μεγέθους εκδοχές του Ρόκετ κι μία προτομή του Γκρουτ ως βοήθεια για τα οπτικά εφέ, με τον Γουάιτ να λέει: «Δίνει στους κινηματογραφιστές μία καλή ένδειξη του χαρακτήρα σε σχέση με τον χώρο και για το αν μπορεί να φτάσει συγκεκριμένα αντικείμενα ή να χρησιμοποιήσει συγκεκριμένες συσκευές». Αυτές οι προτομές βοήθησαν επίσης και στη διαδικασία φωτισμού μέσω των οπτικών εφέ, αφού χρησιμοποιήθηκαν ως αναφορά του πώς ο φωτισμός στο γύρισμα επηρέαζε τους συγκεκριμένους χαρακτήρες.
Τον Ιανουάριο του 2015, η Disney αποκάλυψε πως η ταινία είχε «ξεπεράσει ελαφρώς τον συμφωνημένο προϋπολογισμό», φτάνοντας τα $232,3 εκατομμύρια, λαμβάνοντας πίσω από τη Βρετανική κυβέρνηση $36,4 εκατομμύρια. Προηγουμένως υπολογιζόταν πως ο προϋπολογισμός της ταινίας ήταν $170 εκατομμύρια.
Μετά-παραγωγή
Τον Νοέμβριο του 2013, ο Γκαν δήλωσε πως επιχείρησε να χρησιμοποιήσει όσα περισσότερα πρακτικά εφέ μπορούσε κατά τη διάρκεια των γυρισμάτων, για να βοηθήσει στη χρήση των CGI και της καταγραφής κίνησης κατά τη διάρκεια της μετά-παραγωγής, λέγοντας: «Τα σκηνικά μας είναι τεράστια. Έχουμε μία φυλακή η οποία αποτελείται από 160000 περίπου κιλά ατσάλι. Όποιος με γνωρίζει ξέρει πως αγαπώ την ανάμιξη των πρακτικών και CGI εφέ ... Ανυπομονώ να το δει ο κόσμος, επειδή είναι εκπληκτικά όμορφο». Μετά την κυκλοφορία της ταινίας Thor 2: Σκοτεινός Κόσμος, ο Φάιγκι δήλωσε πως οι Πέτρες της Αιωνιότητας θα αποτελούσαν το επίκεντρο της ταινίας, όπως επίσης θα ήταν και το επίκεντρο καθώς θα προχωρούμε στις ταινίες της Τρίτης Φάσης του MCU. Σε μία άλλη συνέντευξη για τον Σκοτεινό Κόσμο, τον Νοέμβριο, ο Φάιγκι πρόσθεσε πως μία τρίτη, άγνωστη Πέτρα της Αιωνιότητας, θα εμφανιζόταν στην ταινία, αναφερόμενος στην «Πέτρα της Δύναμης» από τον Συλλέκτη. Στη σκηνή μετά τους τίτλους τέλους του Σκοτεινού Κόσμου, αποκαλύπτεται ο ρόλος της Λόβιμποντ ως η σκλάβα του Συλλέκτη, η οποία μετέπειτα ονομάστηκε Καρίνα. Τον Δεκέμβριο του 2013, η Marvel επιβεβαίωσε πως ο Ντίζελ θα χάριζε τη φωνή του στον Γκρουτ.
Μερικές εβδομάδες επιπρόσθετων γυρισμάτων, στα οποία συμμετείχε το βασικό καστ, έλαβαν χώρα τον Μάρτιο του 2014 στα Walt Disney Studios στην πόλη Μπέρμπανκ, στην Καλιφόρνια. Τον Απρίλιο του 2014, ο Γκαν περιέγραψε τον Θάνος ως το «κεφάλι του φιδιού» στην ταινία και επιβεβαίωσε πως θα εμφανιζόταν μέσω καταγραφής. Τον Μάιο του 2014, ο Γκαν ανέφερε πως η ταινία περιέχει έναν «τεράστιο» αριθμό μικρότερων και ασήμαντων χαρακτήρων από το Σύμπαν της Marvel, προσθέτοντας πως ένιωσε πως η ταινία είχε τους περισσότερους συνολικά χαρακτήρες από οποιαδήποτε άλλη ταινία των Marvel Studios μέχρι εκείνη τη στιγμή. Ο επικεφαλής των κοστουμιών, Νταν Γκρέις, πρόσθεσε σε αυτό λέγοντας: «Πραγματικά, πραγματικά λαμβάνουμε την αίσθηση της κλίμακας και της έκτασης του γαλαξία. Επισκεπτόμαστε πέντε πλανήτες, βλέπουμε εκατοντάδες διαφορετικές φυλές». Η ταινία συστήνει την εξωγήινη φυλή των Σακάραν, οι οποίοι λειτουργούν ως μισθοφόροι του Ρόναν ως αντικατάσταση της φυλής Μπαντούν, καθώς τα κινηματογραφικά δικαιώματα των Μπαντούν ανήκαν στην 20th Century Fox.
Μέχρι το τέλος Μαΐου, αποκαλύφθηκε πως ο Τζος Μπρόλιν θα χάριζε τη φωνή του στον Θάνος, με τον Φάιγκι να επιβεβαιώνει τον Ιούλιο πως ο Μπρόλιν παρείχε επίσης την καταγραφή κίνησης για τον χαρακτήρα. Ο Θάνος, κατά τη διάρκεια της περισσότερης ταινίας, επικοινωνεί με τους άλλους χαρακτήρες μέσω ολογράμματος, αν και εμφανίζεται και στην οθόνη κανονικά σε μία σκηνή με τον Ρόναν και τη Νέμπιουλα. Τον Ιούνιο του 2014, ο Φάιγκι πρόσθεσε πως ο Θάνος και οι ακόλουθοί του είναι «το μεγαλύτερο κομμάτι του συνδετικού ιστού που τελικά θα μας οδηγήσει πίσω στις ταινίες των Εκδικητών στο μέλλον». Σχετικά με την πρόσληψη του Μπρόλιν για τον ρόλο, ο Φάιγκι ανέφερε: